

**ŠILALĖS RAJONO SAVIVALDYBĖS ADMINISTRACIJOS**

**CENTRALIZUOTAS VIDAUS AUDITO SKYRIUS**

**ŠILALĖS RAJONO SAVIVALDYBĖS ADMINISTRACINĖS NAŠTOS MAŽINIMO PRIEMONIŲ VYKDYMO VERTINIMO**

**VIDAUS AUDITO ATASKAITA**

2022 m. rugpjūčio 31 d. Nr. A3–7

Šilalė

**1. ĮVADINĖ DALIS**

**1.1. Vidaus audito atlikimo motyvai:** vidaus auditas atliktas vadovaujantis Centralizuoto vidaus audito skyriaus 2022 metų veiklos planu. Į veiklos planą administracinės naštos mažinimo priemonių vykdymo vertinimo vidaus auditas įtrauktas vykdant Lietuvos Respublikos administracinės naštos mažinimo įstatymo 7 straipsnio 3 dalies reikalavimą, pagal kurį savivaldybių centralizuotos vidaus audito tarnybos pasibaigus pusmečiui vertina, kaip vykdomos administracinės naštos mažinimo priemonės, įtrauktos į savivaldybių strateginį veiklos planą.

**1.2. Vidaus audito atlikimo terminas:** auditas pradėtas 2022-07-29, baigtas 2022-08-31.

**1.3. Vidaus audito apimtis:** audituojamas subjektas: Šilalės rajono savivaldybės administracija, J. Basanavičiaus g. 2-1, Šilalė, juridinio asmens kodas 188773720.

Tikrinta ir vertinta savivaldybės administracijos skyrių, seniūnijų pateikta informacija apie administracinės naštos mažinimo priemonių vykdymą per 2022 m. I pusmetį.

Audituojamas laikotarpis:2022 m. I pusmetis.

**1.4. Vidaus audito tikslas:** nustatyti irįvertinti, ar tinkamai įgyvendinamos administracinės naštos mažinimo priemonės, numatytos Šilalės rajono savivaldybės 2022–2024 metų strateginiame veiklos plane[[1]](#footnote-1).

**1.5.** **Vidaus audito metodai:** vidaus auditas atliktas taikant dokumentų peržiūros ir vertinimo, pateiktos informacijos analizės, palyginimo, pokalbių su darbuotojais, viešos informacijos stebėjimo metodus. Atliekant vidaus auditą buvo laikytasi prielaidos, kad vidaus audito metu pateikti dokumentai išsamūs ir galutiniai.

**1.6. Vidaus audito vertinimo kriterijai:** Vidaus auditas atliktas vadovaujantis Lietuvos Respublikos administracinės naštos mažinimo įstatymu, Lietuvos Respublikos vidaus kontrolės ir vidaus audito įstatymu, Lietuvos Respublikos Vyriausybės 2011 m. vasario 23 d. nutarimu Nr. 213 „Dėl Administracinės naštos piliečiams ir kitiems asmenims nustatymo ir įvertinimo metodikos patvirtinimo“, Lietuvos Respublikos Vyriausybės 2012 m. sausio 11 d. nutarimu Nr. 4 „Dėl Administracinės naštos ūkio subjektams nustatymo metodikos patvirtinimo“, Šilalės rajono savivaldybės administracijos Centralizuoto vidaus audito skyriaus vidaus audito metodika, nuostatais ir profesinės etikos taisyklėmis, Šilalės rajono savivaldybės tarybos sprendimais, administracijos direktoriaus įsakymais.

**1.7. Vidaus audito vykdytojai:** Centralizuoto vidaus audito skyriaus vedėja Rasa Monkevičienė.

**2. DĖSTOMOJI DALIS**

Lietuvos Respublikos Seimas, atsižvelgdamas į tai, kad nepagrįsta ir neproporcinga administracinė našta turi neigiamą poveikį šalies gyventojams, ekonomikai ir verslo aplinkai, 2012 m. lapkričio 8 d. priėmė Lietuvos Respublikos administracinės naštos mažinimo įstatymą (toliau – Įstatymas). Įstatymo tikslas – užtikrinti darnų administracinės naštos mažinimo procesą, orientuotą į piliečių, verslo subjektų ir valstybės interesus, kuo mažesnėmis sąnaudomis pasiekti teisės aktuose numatytų tikslų. Įstatymo 6 straipsnio 1 dalyje numatyta, kad administracinės naštos mažinimo priemonės įtraukiamos į savivaldybių taryboms teikiamus tvirtinti savivaldybių strateginių veiklos planų projektus. Šilalės rajono savivaldybė minėtą įstatymo nuostatą įgyvendino savivaldybės tarybos 2022 m. vasario 24 d. sprendimu Nr. T1-22 „Dėl Šilalės rajono savivaldybės 2022–2024 metų strateginio veiklos plano patvirtinimo“ patvirtindama Šilalės rajono savivaldybės 2022–2024 metų strateginį veiklos planą ir jame numatydama priemonių, mažinančių administracinę naštą juridiniams ir fiziniams asmenims, taikymą. Savivaldybės funkcijų įgyvendinimo ir valdymo tobulinimo programos (Nr. 01) tikslams pasiekti iškeltas 2 uždavinys „Diegti savivaldybės administracijoje modernias informacines sistemas, plėsti e-paslaugų spektrą bei mažinti administracinę naštą“ ir patvirtinta 15 priemonių šiam uždaviniui įgyvendinti su numatytais finansavimo šaltiniais ir lėšomis. Iš 15 priemonių 12 priemonių yra susijusios su administracinės naštos mažinimu.

Centralizuotas vidaus audito skyrius, įgyvendindamas Įstatymo 7 straipsnio 3 dalies nuostatas, atliko vertinimą, kaip per 2022 metų I pusmetį vykdomos Savivaldybės strateginiame veiklos plane numatytos priemonės, susijusios su administracinės naštos mažinimu. Ataskaita dėl administracinės naštos mažinimo priemonių vykdymo vertinimo skelbiama Šilalės rajono savivaldybės interneto svetainėje.

Savivaldybės strateginiame veiklos plane numatytų priemonių, susijusių su administracinės naštos mažinimu, vykdytojai: Šilalės rajono savivaldybės administracijos struktūriniai padaliniai – skyriai (toliau tekste – Skyriai) ir administracijos filialai – seniūnijos (toliau tekste – Seniūnijos). Vertinimas buvo atliktas vadovaujantis Skyrių ir Seniūnijų pateikta informacija.

Išanalizavus Skyrių ir Seniūnijų pateiktą informaciją apie Administracinės naštos mažinimo priemonių plano vykdymą nustatyta:

**1 priemonė (kodas 01.02.02.01.) „Informacinių technologijų ir elektroninių paslaugų plėtojimas (Kompiuterinės technikos ir licencijuotos programinės įrangos įsigijimas ir priežiūra)“**.

Veiklos administravimo skyrius informavo, kad įgyvendindamas šią priemonę Savivaldybės administracijos darbo vietų gerinimui ir atnaujinimui nupirko 5 aukštesnio našumo kompiuterius, 8 belaides kompiuterių peles, 9 kompiuterių klaviatūras, 3 bevieles ausines, 5 internetines kameras, 5 kietuosius diskus, 2 lazerinius spausdintuvus, 5 mobiliuosius telefonus, 2 laidinius telefonus su bevieliu rageliu, ZOOM programinę įrangą.

Investicijų ir statybos skyrius nurodė, kad naudojamas visos reikalingos programinės įrangos rinkinys įskaitant nuo „Windows“ iki darbui reikalingos programinės įrangos („Microsoft Office“, „Autocad“ ir kt.). Visa įranga licencijuota, reikalinga programinė įranga yra įsigyta ir prižiūrėta, t. y. nupirkti visi atnaujinimai ir t.t.

Šilalės miesto seniūnija informavo, kad atnaujino Šilalės miesto gatvių apšvietimo valdymo kompiuterinę įrangą, Kvėdarnos seniūnija atnaujino 1 darbo vietos programinę įrangą.

**2 priemonė (kodas 01.02.02.02.) „Įdiegti strateginio planavimo sistemą“ .**

Šilalėsrajonosavivaldybės administracijoje nuo 2018 m. liepos 7 d. įdiegta strateginio planavimo sistema.

**4 priemonė (kodas 01.02.02.04) „Savivaldybės biudžetinėse įstaigose dokumentai registruojami elektroninėje erdvėje“.**

Savivaldybės administracijos skyrių ir seniūnijų dokumentų valdymas atliekamas dokumentų valdymo sistemoje „Kontora“. Visos seniūnijos nurodė, kad naudoja Finansų valdymo ir apskaitos informacinę sistemą „Biudžetas VS“ ir internetinę programą „Finnet“, Gyvenamosios vietos deklaravimo informacinę sistemą GVDIS, Socialinės paramos – SPIS programą, Dokumentų valdymo sistemą „Kontora“ bei Elektroninio archyvo informacinę sistemą EAIS. Naudojant šias sistemas gerėja atliekamų darbų kokybė. Naudojant Finansų valdymo ir apskaitos sistemą „Biudžetas VS“, padidėja atliekamų operacijų greitis, sumažėja klaidų. Naudojant Gyvenamosios vietos deklaravimo sistemą gyventojai atvykimo ir išvykimo deklaracijas gali pateikti ir neatvykdami į seniūniją (elektroniniu būdu). Naudojantis Socialinės paramos SPIS programa gyventojams mažiau bereikia pristatyti įvairių pažymų iš kitų įstaigų. Seniūnijų dokumentacijos planai, registrų sąrašai, ilgo ir nuolatinio saugojimo bylų apyrašai, dokumentų naikinimo aktai su Tauragės apskrities archyvu derinami naudojantis EAIS.

Švietimo, kultūros ir sporto skyrius informavo, kad gyventojai turi galimybę registruoti vaiko prašymą į ikimokyklinio ugdymo grupes interneto svetainėje [www.](http://www.)registruok.lt, švietimo įstaigoje arba Šilalės rajono savivaldybės administracijos Švietimo, kultūros ir sporto skyriuje. Registruojant vaiką per Vaikų priėmimo į darželį sistemą, tėvams nereikia pateikti jokių dokumentų kopijų. Pranešimai apie vaiko priėmimą į ikimokyklinio ugdymo įstaigą siunčiami į gyventojo nurodytą elektroninį paštą, 80 procentų atsakymų dėl vaiko duomenų tikslinimo, perkėlimo į kitą darželį gyventojams pageidaujant siunčiami jų nurodytu elektroniniu paštu.

**5 priemonė (kodas 01.02.02.05) „Siekti, kad dokumentai „Sodrai“ būtų pasirašomi elektroniniu parašu ir siunčiami per pristatymo sistemą“.**

Centralizuotasbuhalterinės apskaitos skyrius nurodė, kad „Sodrai“ visos ataskaitos, pranešimai yra pasirašomi elektroniniu parašu ir siunčiama pere pristatymo informacinę sistemą SODRA.

**6 priemonė (kodas 01.02.02.06) „Siekti, kad kuo daugiau savivaldybės siunčiamų dokumentų būtų siunčiami per e. pristatymo sistemą“.**

Centralizuotasbuhalterinės apskaitos skyrius nurodė, kad visi siunčiami dokumentai registruojami dokumentų valdymo sistemoje „Kontora“. Mėnesinė pajamų mokesčių deklaracija, forma GPM313 teikiama per VMI EDS sistemą. Statistinė ataskaita, forma DA-01 (ketvirtinė), pateikiama per e. statistika sistemą. Pagal sudarytas viešųjų pirkimų sutartis PVM sąskaitos faktūros ir sąskaitos faktūros gaunamos per VĮ Registro centro informacinę sistemą „E sąskaita“.

Teisės, personalo ir civilinės metrikacijos skyrius nurodė, kad nuo 2022 m. sausio 1 d. visi dokumentai teismams (ieškiniai, atsiliepimai, prašymai) pasirašomi elektroniniu parašu, siunčiami ir gaunami per e. pristatymo sistemą. Valstybės, savivaldybės institucijoms raštai siunčiami per e. pristatymo sistemą, Savivaldybės seniūnijoms raštai siunčiami elektroniniu paštu per DVS „Kontora“.

Seniūnijos ir Skyriai taip pat nurodė, kad siunčiamieji dokumentai teikiami elektroniniu paštu per DVS „Kontora“.

**7 priemonė (kodas 01.02.02.07) „Reguliariai peržiūrėti ir esant reikalui koreguoti administracinių paslaugų teikimo aprašymus ir prašymų formas, atnaujintą informaciją skelbti savivaldybės interneto svetainėje ir Lietuvos paslaugų kataloge“.**

Kaimo reikalų ir aplinkosaugos bei Investicijų ir statybos skyriai informavo, kad pagal šią priemonę peržiūrėti, patikslinti Administracijos teikiamų administracinių paslaugų aprašymai ir patalpinti naujoje Savivaldybės interneto svetainėje [www.silale.lt](http://www.silale.lt), skyrelyje Administracinės paslaugos.

Veiklos administravimo skyrius nurodė, kad peržiūrėti ir patikslinti Turto ir socialinės paramos, Kaimo reikalų ir aplinkosaugos bei Švietimo, kultūros ir sporto skyrių teikiamų administracinių paslaugų aprašymai ir perduoti derinti per PASIS sistemą (iš viso Viešųjų ir administracinių paslaugų katalogo informacinėje sistemoje atnaujinta 17 administracinių paslaugų aprašymai).

**8 priemonė (kodas 01.02.02.08) „Priemonių, mažinančių administracinę naštą juridiniams ir fiziniams asmenims, taikymas (Licencijų ir leidimo išdavimo proceso valdymo ir kontrolės sistemos sukūrimas)“.**

Šios priemonės vykdytojai – Turto ir socialinės paramos, Švietimo, kultūros ir sporto bei Kaimo reikalų ir aplinkosaugos skyriai, taip pat seniūnijos, kurios išduoda leidimus įrengti išorines reklamas.

Turto ir socialinės paramos skyrius informavo, kad duomenis apie juridinius asmenis, norinčius gauti licencijas verstis mažmenine prekyba alkoholiniais gėrimais ir (ar) tabako gaminiais, Savivaldybės administracija gauna, esant techninėms galimybėms, iš valstybės informacinių sistemų ir registrų. Tokiu būdu, mažinant administracinę naštą, per 2022 m. I pusmetį išdavė, papildė ir patikslino:

* 3 neterminuotas licencijas verstis mažmenine prekyba alkoholiniais gėrimais Šilalės rajono savivaldybės teritorijoje;
* 1 neterminuotą licenciją verstis mažmenine prekyba tabako gaminiais Šilalės rajono savivaldybės teritorijoje;
* 7 vienkartines licencijas verstis mažmenine prekyba alumi, alaus mišiniais ir nealkoholiniais gėrimais ir natūralios fermentacijos sidru, kurių tūrinė alkoholio koncentracija neviršija 7,5 procentų, masiniuose renginiuose ir mugėse, vykusiose Šilalės mieste ir seniūnijose.

Apie visus leidimus (licencijas), išduotus naudojantis informacinėmis sistemomis, pareiškėjai papildomai informuojami elektroniniu paštu, pridedant leidimų (licencijų) skenuotas kopijas ir nuorodą į informacinę sistemą. Visi leidimai (licencijos) išduodami nepažeidžiant teisės aktuose numatytų išdavimo terminų.

Švietimo, kultūros ir sporto skyrius informavo, kad įgyvendinant Renginių organizavimo Šilalės rajono savivaldybės viešojo naudojimo teritorijose tvarkos aprašą, patvirtintą Šilalės rajono savivaldybės tarybos 2021 m. gruodžio 30 d. sprendimu Nr. T1-286 „Dėl Renginių organizavimo Šilalės rajono savivaldybės viešojo naudojimo teritorijose aprašo patvirtinimo“, renginių organizatoriai (fiziniai ir juridiniai asmenys) prašymą dėl leidimo renginiui organizuoti gali pateikti raštu arba elektroninėmis priemonėmis (elektroninės formos prašymas pasirašomas elektroniniu parašu). Per 2022 m. I pusmetį išduota 15 leidimų. Leidimai išduodami ne vėliau kaip per 5 darbo dienas. Trumpiausias leidimo išdavimo terminas – ta pati darbo diena.

Kaimo reikalų ir aplinkosaugos skyrius nurodė, kad išduodami leidimai saugotinų medžių ir krūmų kirtimui, persodinimui ar kitokiam pašalinimui. Paslauga vykdoma dalinai elektroninėje erdvėje (prašymų pateikimas), kadangi derinančios institucijos neturi įdiegtos DVS „Kontora“.

Seniūnijos nurodė, kad per Licencijų informacinę sistemą išduodami leidimai įrengti išorinę reklamą, per Kapinių informacijos skaitmeninimo ir duomenų valdymo sistemą „Cemety“ išduodami leidimai laidoti Seniūnijos teritorijos kapinėse.

**9 priemonė (kodas 01.02.02.09) „Didinti elektroninių paslaugų prieinamumą ir kokybę“.**

Teisės, personalo ir civilinės metrikacijos skyrius nurodė, kad piliečiai, kurie kreipiasi į „vieną langelį“ dėl paslaugų suteikimo, informuojami apie galimybę dėl paslaugų kreiptis elektroniniu būdu, t. y. per elektroninius valdžios vartus [www.epaslaugos.lt](http://www.epaslaugos.lt). Naudojantis metrikacijos paslaugų informacine sistema MEPIS, paslaugos teikiamos „vieno langelio“ principu, suteikiama galimybė gyventojams pateikti elektroninius prašymus internetu, Skyriaus darbuotojams per šią sistemą galima juos peržiūrėti, skirstyti ir vykdyti. Naudojantis MEPIS, sumažėjo gyventojų apsilankymų Skyriuje, nes visą informaciją apie paslaugos vykdymą pilietis gauna elektroniniu būdu. Atsiradus elektroniniam vaiko gimimo pažymėjimui, tėvai vaiko gimimą gali registruoti naudodamiesi informacine MEPIS sistema, jiems nebereikia atvykti į Skyrių. Per 2022 m. I pusmetį naudojantis informacine MEPIS sistema gauti 42 piliečių prašymai. Atsiradus elektroniniam medicininiam mirties liudijimui, per 2022 m. I pusmetį 186 mirtys iš 189 buvo įregistruotos naudojantis informacine sistema MGVDIS. Nuo 2022 m. birželio 1 d. pradėjo veikti pirminės teisinės pagalbos sistema TEISIS. Per 2022 I pusmetį per TEISIS sistemą pirminė teisinė pagalba suteikta 9 kartus iš 87 asmenų kreipimosi atvejų, nebeliko popierinių dokumentų pildymo.

Seniūnijos informavo, kad seniūnijos gyventojai dažnai pasinaudojo elektroninių paslaugų prieinamumu. Naudojant Gyvenamosios vietos deklaravimo sistemą, gyventojai išvykimo ir atvykimo deklaracijas seniūnijai gali pateikti elektroniniu būdu, neatvykdami į seniūniją. Žemės ūkio specialistai naudojasi Žemės ūkio ir kaimo verslo valdų registro informacine sistema, VĮ Žemės ūkio informacijos ir kaimo verslo centro informacine sistema, Ūkinių gyvūnų registravimo ir identifikavimo informacine sistema, jungiasi prie Nacionalinės mokėjimo agentūros informacinio portalo. Naudojant šias programas, gyventojams tvarkomi visi žemės ūkio bei gyvulių laikymo reikalai, registruojami seniūnijų ūkininkų deklaruoti žemės plotai, prašymai pakeisti duomenis, atnaujinamos, įregistruojamos ar išregistruojamos žemės ūkio valdos. Socialiniai darbuotojai naudoja SPIS programą. Naudojant šią programą padidėja atliekamų operacijų greitis, sumažėja klaidų, gerėja atliekamų darbų kokybė. Gyventojams kreipiantis dėl socialinės paramos nebereikia pristatyti įvairių pažymų iš kitų įstaigų, pvz., „Sodros“, Užimtumo tarnybos, Registrų centro, Nacionalinės mokėjimo agentūros, mokyklų ir kt.). Gyventojai minėtos programos pagalba gali ir patys tiesiogiai kreiptis dėl socialinių išmokų, neatvykdami į seniūnijas.

Gyventojai 2022 metų I pusmetį kreipėsi į seniūnijas dėl įvairių prašymų perdavimo kitoms įstaigoms, pavyzdžiui: sutarčių dėl atliekų surinkimo konteinerių, pažymų dėl gyventojų skaičiaus pasikeitimo UAB Tauragės regiono atliekų tvarkymo centrui, Nacionalinei mokėjimo agentūrai ir kitais klausimais. Šiais atvejais seniūnijos yra kaip tarpininkės perduodant asmenų prašymus kitiems administracijos struktūriniams padaliniams arba kitoms įstaigoms.

**10 priemonė (kodas 01.02.02.10) „Paslaugų teikimo ir asmenų aptarnavimo kokybės gerinimas Tauragės regiono savivaldybėje“.**

Savivaldybės administracijoje įgyvendinant projektą „Paslaugų teikimo ir asmenų aptarnavimo kokybės gerinimas Tauragės regiono savivaldybėse I etapas“ sukurta Paslaugų teikimo ir asmenų aptarnavimo procesų (procedūrų) kokybinių ir kiekybinių pasiekimų vertinimo sistema. Vykdant šią priemonę 2020 m. gruodžio 30 d. pasirašytas paslaugų perdavimo–priėmimo aktas dėl viešojo pirkimo „Paslaugų teikimo ir asmenų aptarnavimo procesų (procedūrų) kokybinių ir kiekybinių pasiekimų vertinimo sistemos sukūrimo ir kokybės vadybos elementų diegimo bei vieno langelio principo taikymo tobulinimo Šilalės rajono savivaldybėje ir seniūnijose paslaugos“.

**12 priemonė (kodas 01.02.02.12) „Siekti, kad savivaldybės rengiami dokumentai būtų derinami ir vizuojami elektronine forma“.**

Centralizuotas buhalterinės apskaitos skyrius nurodė, kad įgyvendinant šią priemonę tarpinių finansinių ataskaitų rinkiniai Biudžeto ir finansų skyriui, Socialinės apsaugos ir darbo ministerijai, Neįgaliųjų reikalų departamentui prie SAM teikiami pasirašyti elektronine forma. Viešųjų pirkimų paraiškos, užduotys vizuojamos per informacinę sistemą VIPIS.

Teisės, personalo ir civilinės metrikacijos skyrius informavo, kad administracijosdirektoriaus įsakymai ir savivaldybės mero potvarkiai rengiami elektroniniu būdu ir derinami per Dokumentų valdymo sistemos „Kontora“ rengiamųjų dokumentų modulį. Suderintus dokumentus savivaldybės vadovai pasirašo elektroniniu parašu. Visi administracijos direktoriaus įsakymai, savivaldybės mero potvarkiai ir tarybos sprendimai rengiami ir derinami elektroniniu būdu. Tarybos nariams suteikti prisijungimai prie dokumentų valdymo sistemos „Kontora“, todėl jie su sprendimų projektais, tarybos posėdžių ir komitetų posėdžių darbotvarkėmis susipažįsta prisijungę prie DVS, taip yra atsisakyta popierinių tarybos sprendimų projektų ir sprendimų pateikimo tarybos nariams.

Seniūnijos ir Skyriai informavo, kad Seniūnijose ir Skyriuose rengiami dokumentai derinami ir vizuojami elektronine forma per dokumentų valdymo sistemą „Kontora“, Seniūnijos ir Skyrių raštus seniūnai ir skyrių vedėjai pasirašo elektroniniu parašu.

**13 priemonė (01.02.02.13) kodas „Vertinti naujų teisės aktų projektų administracinės naštos poveikį fiziniams ir juridiniams asmenims“.**

Turto ir socialinės paramos skyrius informavo, kad įgyvendinant šią priemonę, atlikus analizę ir įvertinus pateiktus teisės aktų projektus, administracinės naštos poveikis fiziniams ir juridiniams asmenims nenustatytas.

**14 priemonė (kodas 01.02.02.14) „Specializuotų programų diegimas“.**

Kaimo reikalų ir aplinkosaugos skyrius nurodė, kad įdiegta viešųjų pirkimų sistema. Viešųjų pirkimų paraiškos, užduotys vizuojamos per informacinę sistemą VIPIS. Melioracijos specialistai, derindami įvarius projektus, pateiktus įvairių institucijų, derina neviršydami terminų, nurodytų išdavimą reglamentuojančiuose teisės aktuose. Derinimas vyksta naudojant „Infostatyba“, „Geoportal“, ŽPDRIS ir TIIS programas.

Seniūnijos informavo, kad dirbant su elektronine archyvo informacine sistema (EAIS) ruošiamos einamų metų bylų nomenklatūros, bylų naikinimo aktai ir derinami su Tauragės apskrities archyvu. Seniūnijos nuo 2021 m. pradėjo dirbti su Kapinių informacijos skaitmeninimo ir duomenų valdymo sistema („Cemety“) – Šilalės rajono savivaldybės teritorijoje veikiančių kapinių duomenų skaitmeninimo ir kapinių informacine sistema.

**IŠVADA**

Šilalės rajono savivaldybės taryba, įgyvendindama Lietuvos Respublikos administracinės naštos įstatymo 6 straipsnio 1 dalies nuostatą, 2022 m. vasario 24 d. sprendimu Nr. T1-22 patvirtino Šilalės rajono savivaldybės 2022–2024 metų strateginį veiklos planą, kuriame numatė priemonių, mažinančių administracinę naštą juridiniams ir fiziniams asmenims, taikymą. Iš 15 priemonių 12 priemonių yra susijusios su administracinės naštos mažinimu.

Centralizuotas vidaus audito skyrius, įgyvendindamas Administracinės naštos mažinimo įstatymo 7 straipsnio 3 dalies nuostatas, atliko vertinimą, kaip per 2022 metų I pusmetį vykdomos Savivaldybės strateginiame veiklos plane numatytos priemonės, susijusios su administracinės naštos mažinimu.

Nustatyta, kad visos priemonės per 2022 m. I pusmetį buvo vykdomos, jos yra tęstinės, todėl vykdomos nuolat. Vidaus kontrolė vertinama gerai, visa rizika buvo nustatyta ir valdoma.

Centralizuoto vidaus audito skyriaus vedėja Rasa Monkevičienė

1. Šilalės rajono savivaldybės tarybos 2022 m. vasario 24 d. sprendimas Nr. T1-22 „Dėl Šilalės rajono savivaldybės 2022–2024 metų strateginio veiklos plano patvirtinimo“. [↑](#footnote-ref-1)